NOK แจ้งหยุดกิจการบางส่วน หลังรัฐสั่งห้ามบินพื้นที่สีแดง เริ่ม 1 ส.ค.
สายการบิน “นกแอร์” ประกาศหยุดกิจการบางส่วนชั่วคราว หลังรัฐสั่งห้ามบินพื้นที่สีแดง เริ่มตั้งแต่ 1 ส.ค. เป็นต้นไป
29 ก.ค. 2564

บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทจำเป็นที่จะหยุดกิจการบางส่วนชั่วคราว ตั้งแต่วันที่ 1 สิงหาคม 2564 เป็นต้นไป เนื่องมาจากเหตุสุดวิสัยตามที่ภาครัฐได้มีประกาศสถานการณ์ฉุกเฉินในทุกเขตพื้นที่ทั่วราชอาณาจักร และข้อกำหนดออกตามความใน มาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 28) ประกาศ ณ วันที่ 17 กรกฎาคม พ.ศ. 2564 กำหนดมาตรการที่มุ่งลดและจำกัดการเคลื่อนย้ายการเดินทางของบุคคล และการดำเนินกิจกรรมในระบบขนส่งสาธารณะให้มากที่สุด
รวมถึงตามประกาศของสำนักงานการบินพลเรือนแห่งประเทศไทย (กพท.) เรื่อง แนวปฏิบัติสำหรับผู้ดำเนินการสนามบินและผู้ดำเนินการเดินอากาศยานในเส้นทางการบินภายในประเทศ ในระหว่างสถานการณ์แพร่ระบาดของโรคติดเชื้อไวรัสโคโรนา 2019 (โควิด-19) (ฉบับที่3) โดยห้ามบินรับส่งผู้โดยสารในพื้นที่ควบคุมสูงสุด และเข้มงวดหรือห้ามบินในพื้นที่สีแดงอย่างเป็นทางการตั้งแต่วันที่ 21 กรกฎาคม พ.ศ. 2564 เป็นต้นไป จนกว่าสถานการณ์จะสิ้นสุดหรือมีประกาศอื่นนั้น
ทั้งนี้ บริษัทได้พยายามใช้มาตรการต่างๆ เพื่อจะบรรเทาสถานการณ์ที่เกิดขึ้น และคาดหวังว่าสถานการณ์ต่างๆจะกลับสู่ภาวะปกติโดยเร็ว แต่สถานการณ์ดังกล่าวก็ยังไม่ดีขึ้น
อย่างไรก็ดี บริษัทยังคงดำเนินการในส่วนที่จำเป็นและยังคงเส้นทางการบินบางส่วนที่สามารถดำเนินการได้ให้มากที่สุดเพื่อสนับสนุนความจำเป็นในการเดินทางของคนไทย
โดยผู้ที่ประสงค์จะเดินทางสามารถตรวจสอบเส้นทางการบินได้ที่ www.nokair.com และหากสถานการณ์ฉุกเฉินดังกล่าวมีการเปลี่ยนแปลง บริษัทจะเรียนแจ้งต่อตลาดหลักทรัพย์แห่งประเทศไทยต่อไป